ลูกค้าเทรดบิทคอยน์ในไทย ทยอยถอนทรัพย์สินแล้ว 90 %
ก.ล.ต.กำชับ BX เคลียร์ให้หมดก่อนเข้าสู่กระบวนการขอคืนใบอนุญาตเป็นผู้ประกอบธุรกิจสินทรัพย์ดิจิทัล
2 ต.ค. 2562

ก.ล.ต.กำชับ BX เคลียร์ให้หมดก่อนเข้าสู่กระบวนการขอคืนใบอนุญาตเป็นผู้ประกอบธุรกิจสินทรัพย์ดิจิทัล
น.ส.รื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า กรณี บริษัท บิทคอยน์ (BX) ซึ่งได้เปิด เผยแผนที่จะยุติบทบาทการเป็นศูนย์ซื้อขายสินทรัพย์ดิจิทัลนั้น ก.ล.ต.ขอแจ้งว่า ก.ล.ต.ได้มีการติดตามความคืบหน้าอย่างใกล้ชิดกับ BX ในกระบวนการถอน คืน หรือ โอนย้ายสินทรัพย์ดิจิทัล ให้เป็นไปตามความประสงค์ของลูกค้า และตามแผนของ BX
จากข้อมูลที่ BXได้แจ้งต่อก.ล.ต. ณ วันที่ 1 ต.ค. 2562 ระบุว่า ตั้งแต่วันที่ 2 ก.ย. 2562 เป็นต้นมา ได้มีลูกค้าทยอยถอน รับโอนคืน หรือโอนย้ายสินทรัพย์ดิจิทัลอย่างต่อเนื่อง โดย ณ สิ้นวันที่ 30 ก.ย. 2562 จำนวนทรัพย์สินที่เป็นเงินสดและสินทรัพย์ดิจิทัลของลูกค้าลดลงไปกว่า 90 % อย่างไรก็ดี ข้อมูลที่ BX แจ้งยัง ปรากฏว่ามีลูกค้าอีกจำนวนหนึ่งที่ยังมิได้มาถอน รับโอนคืน หรือโอนย้ายทรัพย์สิน
ในการนี้ ก.ล.ต. ได้กำชับให้ BXดำเนินการแจ้งลูกค้าที่ยังมีทรัพย์สินอยู่ที่บริษัทให้มาติดต่อขอรับคืนหรือโอนย้ายทรัพย์สิน รวมทั้งเพิ่มวิธีการในการติดต่อลูกค้าเพื่อให้มั่นใจว่าลูกค้าที่ยังไม่ได้ติดต่อบริษัทในช่วงที่ผ่านมาได้รับทราบข้อมูลการยุติการให้บริการศูนย์ซื้อขายสินทรัพย์ดิจิทัลและมารับโอนทรัพย์สินคืนเป็นไปตามแผนของ BX
ซึ่ง ก.ล.ต.จะดูแลให้การดำเนินการดังกล่าวเป็นไปด้วยความเรียบร้อย โดยคำนึงถึงการคุ้มครองสิทธิของผู้ลงทุนเป็นหลัก เมื่อไม่มีทรัพย์สินของลูกค้าค้างอยู่ที่บริษัทแล้ว บริษัทจึงจะสามารถเข้าสู่กระบวนการขอคืนใบอนุญาตการเป็นผู้ประกอบธุรกิจสินทรัพย์ดิจิทัลต่อ ก.ล.ต. ได้
ทั้งนี้ ก.ล.ต. ขอให้ลูกค้าของ BX ที่มีทรัพย์สินค้างอยู่ที่บริษัทให้ไปติดต่อบริษัทโดยเร็ว หากมีข้อสงสัย หรือไม่ได้รับความสะดวกในการดำเนินการ สามารถติดต่อขอคำแนะนำจาก ก.ล.ต. ที่ Help Center 1207 กด 7 หรืออีเมล [email protected]